Paasnaweek bring bietjie reën vir Wes-Kaap | Netwerk24
Deur Marelize Barnard 19 April 2019 18:43
Paasnaweek is bekend daarvoor dat dit die begin van die reënseisoen in die Wes-Kaap aankondig, en al word daar net 'n paar millimeter voorspel, gaan dit wel Saterdag reën.
In Kaapstad, waar 26 000 atlete aan die Twee Oseane-marathon deelneem, is daar Saterdag 'n kans op 3 mm reën met koel temperature wat wissel tussen 14 °C en 19°C. 'n Ligte suid-suidwestelike wind word verwag. Geen reën word vir die res van die naweek oor die Moederstad verwag nie en temperature sal wissel tussen 13 °C en 23 °C.
In Stellenbosch en die Paarl word dagtemperature van enkele grade warmer tot 25 °C verwag, asook 'n kans van enkele millimeter reën Saterdag.
Aan die Weskus is dit by Langebaan baie dieselfde prentjie met temperature tussen 11 °C en 24 °C en ligte reën wat vir Saterdag voorspel word, met sonskyn die res van die langnaweek.
In die distrikte van Grabouw en Hermanus word daar geen reën vir die res van die Paasnaweek voorspel nie, met Grabouw se minimum temperature 'n verwagte koeler 11 °C en maksimum temperature tot Maandag rondom 20 °C.
In die Suid-Kaap word reën van Sondag af verwag in George, met nog reën wat vir Maandag en Dinsdag voorspel word. Temperature gaan wissel tussen 11 °C en 22 °C
In die Oos-Kaap is daar in Port Elizabeth 'n goeie kans vir reën, tussen 60% en 70%, van Sondag af. Temperature sal 'n matige 13 °C tot 21 °C wees. In Cradock is daar Maandag 'n 60%-kans vir sowat 5 mm reën.